जयप्रकाश कर्दम की कहानी दलित समुदाय को शोषण एवं भेदभाव के प्रतिकार के लिए प्रतिबद्ध करती है। ‘तलाश’ कहानी में मि.गुप्ता जातिगत भेदभाव के चलते रामवीर सिंह से दलित स्त्री रामबती से खाना बनवाने के लिए मना करता है, लेकिन रामवीर सिंह व्यवस्था के साथ समझौता नहीं करता है। वह प्रतिकार करता है- “इसलिए केवल इस आधार पर उससे खाना नहीं बनवाने का कोई औचित्य नहीं है कि वह जाति से चुहडी है। ऐसा करना तो जातिवाद को बढ़ावा देना है। गुप्ता की बात मानकर रामबती से खाना बनवाना बंद कर देना तो छुआछूत और जातिवाद के सामने हथियार डाल देना होगा जो समाज का सबसे बड़ा दुश्मन है और जिसका विरोध मैं आज तक करता हूँ।”12 इस तरह रामवीर सिंह मि.गुप्ता की जातिवादी मानसिकता का प्रतिकार करता है और मकान खाली कर देता है। रामवीर सिंह को यह मकान मुश्किल से मिला था, वह चाहता तो रामबती की जगह किसी अन्य को खाना बनवाने के लिए रख सकता था, लेकिन ऐसा करना उसने मुनासिब नहीं समझा। वह जातिगत भेदभाव एवं शोषण के खिलाफ प्रतिबद्ध है, इसलिए दलितों के प्रति शोषण एवं अन्याय का प्रतिकार करता है। इसी तरह ‘शीतलहर’ कहानी चन्दप्रकाश के माध्यम से समाज के प्रति कर्तव्यबोध को जाग्रत करती है। कहानी में चन्दप्रकाश सरकारी अधिकारी है, वह स्वयं सरकारी फ्लैट में रहता है और उसका अपना निजी फ्लैट खाली रहता है। जिसमें वह शीतलहर से पीड़ित भिखारियों को रखने का निर्णय लेता है। उसकी सोच एवं निर्णय सामाजिक प्रतिबद्धता को स्पष्ट करती है।